કચ્છના પશ્ચિમ સમુદ્ર કિનારે આવેલું પુરાણ પ્રસિદ્ધ નારાયણ સરોવર ભારતનું મહાતીર્થ સ્થાન ગણાય છે. જ્યાં હિન્દના પાંચ પવિત્ર સરોવરો (માનસરોવર, પમ્પા સરોવર, પુષ્કર સરોવર, બિન્દુ સરોવર) પૈકીનું પાંચમું ‘નારાયણ સરોવર’ તથા આદિનારાયણનું પ્રાચીન સ્થા આવેલ છે. કચ્છના આ પવિત્ર તીર્થ સ્થાનની યાત્રા વિના અને નારાયણ સરોવરમાં સ્નાન કર્યા વિના ભારતના અન્ય તીર્થધામોની યાત્રા અધૂરી ગણાય છે એવી માન્યતા છે. હિન્દુસ્તાનના જુદાજુદા ભાગોમાંથી હજારો યાત્રાળુનો અવિરત પ્રવાહ અહીં વર્શભર ચાલુ રહેતો હોય છે. કચ્છના રાવશ્રી દેશળજી-પહેલાના મહારાણી મહાકુંવરબાએ સંવત 1790માં દ્વારકાની યાત્રા વખતે પંડાઓના થયેલા કડવા અનુભવ પછી અઢીસો વર્ષ પૂર્વે અહીં દ્વારકાના મન્દિરો જેવા શ્રી ત્રિકમરાય આદિ દેવોના મન્દિરો બન્ધાવેલા છે. શ્રી ત્રિકમરાયજીના મુખ્ય મન્દિર સાથે પાંચ મન્દિરો (આદિ લક્ષ્મીનારાયણ મન્દિર, ગોવર્ધનનાથ, દ્વારિકાનાથ અને લક્ષ્મીજી)નું યાત્રાધામ છે. જેમાં સુવર્ણરાયજી (રનછોડરાય/કલ્યાણરાય)નું વિખ્યાત ઐતિહાસિક મન્દિર પણ આવેલું છે. એ નોંધવા જેવું છે કે ભાગવત, બ્રહ્મવૈવર્ત, મત્સ્ય પુરાણોમાં આ પ્રસિદ્ધ તીર્થ નારાયન સરોવર અને કોટેશ્વર માહાત્મ્યનો ઉલ્લેખ જોવા મળે છે. શ્રી વલ્લભાચાર્ય મહાપ્રભુજીની ભારતમાંની 84 બેઠકોમાંની એક સુપ્રસિદ્ધ બેઠક અહીં આવેલી છે. લખપતથી 37 કિ.મી. અને ભૂજથી 160 કિ.મી. અંતરે આવેલા નારાયણ સરોવર સ્થળે કાર્તિક પૂર્ણિમાએ મેળો ભરાય છે.